《浦东女》
元代·王逢

浦东巨室多豪奢，浦东编户长咨嗟。
丁男殉俗各出赘，红女不咨亲桑麻。
鹁鸠呼雨楝花紫，大麦饮香胜小米。
一方青布齐裹头，赤脚踏车争卷水。
水低岸高力易歇，及水上田愁漏缺。
谷种看如瓜子金，野鸦不衔田鼠窃。
黄草衣薄风披披，日色照面苍烟姿。
南邻北伴更贫苦，糠纥糜粉随朝齑。
阿{弥女}送茶相向语，巨室新为州府主。
妻拜夫人婢亦荣，绣幰朱轮照乡土。
羊牛下来鸡欲栖，汪汪泪眼数行啼。
女自身长苦非一，归路白杨斑竹西。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。